Predkladacia správa

Vláda SR svojím uznesením č. 1154/2001 k "Prioritným úlohám vlády SR vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001" (ďalej len Prioritné úlohy) uložila podpredsedníčke vlády SR pre európsku integráciu predkladať raz mesačne na rokovanie vlády SR Monitor plnenia prioritných úloh. V súčasnosti sa sleduje 88 legislatívnych a 141 nelegislatívnych úloh.

Predkladaný materiál je piatym monitorom plnenia Prioritných úloh vlády SR na rok 2002. Prioritné úlohy na rok 2002 obsahujú okrem nových úloh aj úlohy prenesené z roku 2001 s upravenými termínmi realizácie. 

Predkladaný materiál obsahuje:
I.	Splnené úlohy 
A.	legislatívneho charakteru
B.	nelegislatívneho charakteru
II.	Úlohy legislatívneho charakteru, ktoré sa plnia v súlade s monitorovanými termínmi 
A.	legislatívne úlohy s ukončeným schvaľovacím procesom 
B.	legislatívne úlohy v legislatívnom procese
III.	Nesplnené úlohy 
A.	legislatívneho charakteru
B.	nelegislatívneho charakteru
IV. 	Úlohy legislatívneho charakteru, ktorých plnenie v súlade s našimi negociačnými záväzkami je ohrozené

Ďalej predkladaný materiál obsahuje 2 tabuľkové prílohy:
-	Tabuľka č. 1: Monitor plnenia Prioritných úloh, na základe ktorého sa Prioritné úlohy monitorujú a sú zoradené na základe negociačných kapitol. Každá úloha má stanovené termíny jednotlivých etáp legislatívneho procesu (pre každú etapu je stanovený príslušný týždeň kalendárneho roka). 
-	Tabuľka č. 2, v ktorej sú uvedené minuloročné prioritné úlohy, t. j. za rok 2001 s termínmi realizácie v prvom štvrťroku 2002, prípadne úlohy v štádiu plnenia. Tieto úlohy sa budú monitorovať až do záverečného štádia realizácie (nadobudnutie platnosti, resp. účinnosti, schválenie vládou SR, prípadne iné plnenie v závislosti od charakteru úlohy).

Vzhľadom na informatívny charakter predkladaného materiálu, v súlade so Smernicou na prípravu a predkladanie materiálov na rokovanie vlády Slovenskej republiky schválenou uznesením vlády SR č. 512/2001, nebol Monitor plnenia Prioritných úloh vlády SR predložený na medzirezortné pripomienkové konanie.

Súhrnný prehľad o plnení Prioritných úloh k 20. 6. 2002
| Legislatívne úlohy | Nelegislatívne úlohy
| Počet | % | Počet | %
Plánované | 15 | 100,00 | 58 | 100,00
Splnené | 13 | 86,70 | 54 | 93,10
Nesplnené | 2 | 13,30 | 4 | 6,90

Tabuľka uvádza informáciu len o úlohách, ktoré mali byť splnené v súlade s prijatým harmonogramom (t.j. mali nadobudnúť platnosť, resp. účinnosť alebo sa mali realizovať) k 20.6.2002.

V Národnej rade Slovenskej republiky bolo do monitorovacieho termínu schválených 31 prioritných zákonov. Tieto ešte neboli podpísané prezidentom Slovenskej republiky ani publikované v Zbierke zákonov, t.j., nemožno ich uvádzať ako úplne splnené (nie sú zahrnuté vo vyššieuvedenej tabuľke).